Proceedings Borneo International Islamic Conference; Vol. 14. 2023; 202-214 Published by Majmuah Enterprise eISSN: 2948-5045 Kesedaran Keselamatan Siber Pelajar dan Hubungannya dengan Maqasid Syariah MUHAMMAD HAZIQ BIN HAJI SHAHJAHAN1, ADAM BIN HAJI JAIT2 1Pelajar Pascasiswazah, Fakulti Pengurusan Pembangunan Islam, Universiti Islam Sultan Sharif Ali. 2Penolong Professor, Fakulti Teknologi Islam, Universiti Islam Sultan Sharif Ali. ,adam.jait@unissa.edu.bn Abstrak Perkembangan dan kemajuan info-teknologi di zaman Revolusi Industri 4.0 ini telah membawa kehidupan manusia kepada kerangka revolusi komunikasi yang lebih kompleks. Isu-isu mengenai penggunaan internet khususnya aspek siber juga kian meningkat terutama sekali mengenai kesannya yang memberi kemudharatan terhadap diri sendiri dan orang lain. Kewujudan media sosial yang bersifat tanpa batasan telah meningkatkan lagi kadar serangan siber. Justeru perlindungan terhadap perisian aplikasi dan maklumat peribadi adalah menjadi satu keperluan dimana individu yang seringkali menjadi mangsa siber adalah dikalangan pelajar. Pelajar didapati tidak peka melindungi maklumat peribadi mereka dalam alam siber. Dalam konteks ini, agama Islam melalui Maqasid Syariah mampu mengawal diri pelajar bagi mengatasi permasalahan ini. Lima elemen penting (Al-Dharuriyat al-Khams) dalam Maqasid Syariah iaitu perlindungan agama (Hifz al-Din), nyawa (Hifz al-Nafs), akal (Hifz al-'Aql), keturunan (Hifz al-Nasab) dan harta (Hifz al-Mal) mampu menjadi panduan dalam aspek keselamatan siber bagi menghindarkan kemudharatan terhadap diri sendiri dan orang lain. Kajian ini akan meneliti tahap kesedaran pelajar terhadap keselamatan siber yang berlandaskan kepada Maqasid Syariah. Pendekatan kuantitatif telah dilaksanakan keatas 580 orang pelajar dengan menggunakan instrumen kaji selidik. Data telah di analisis secara deskriptif dengan menggunakan Statistical Package for the Social Sciences (SPSS). Hasil kajian memaparkan para pelajar mempunyai tahap kesedaran yang sederhana terhadap aspek keselamatan siber yang berlandaskan kepada Maqasid Syariah. Maka pematuhan nasihat dan saranan dari pihak yang berkepentingan perlu wujud dalam diri pelajar. Tambahan lagi, penerapan nilai-nilai murni dalam agama Islam dengan mengawal nafsu dari melakukan kemungkaran adalah menjadi satu keutamaan bagi menghindarkan terjadinya penyalahgunaan internet dan menjadi mangsa siber. Faktor pengetahuan merupakan kunci bagi meningkatkan kesedaran terhadap keselamatan siber yang berlandaskan kepada Maqasid Syariah. Dengan pengetahuan, pelajar mampu menilai dan menyedari manakah perkara yang perlu dilakukan dan ditinggalkan sejajar dengan tuntutan agama Islam. Kata Kunci: Keselamatan Siber, Maqasid Syariah. 1. Pengenalan Perkembangan dan kemajuan info-teknologi di zaman Revolusi Industri 4.0 ini telah membawa kehidupan manusia kepada kerangka revolusi komunikasi yang lebih kompleks. Tidak dinafikan bahawa segala kemajuan ini telah banyak memudahkan urusan harian semua pihak sama ada agensi kerajaan, swasta mahupun perseorangan dalam aspek perhubungan, pendidikan, aspek jual beli dan seumpamanya. Menurut International Telecommunication Union pada tahun 2019, sebanyak 53.6% atau 4.1 bilion orang telah dianggarkan menggunakan internet di setiap pelusuk dunia ini (AITI, 2019). Kemudian pada tahun 2020, pengguna internet semakin meningkat dengan membawa jumlah seramai 4.54 bilion (Kemp, 2020). Tambahan lagi, pelbagai jenis media sosial telah direka cipta bagi para pengguna internet untuk sentiasa berhubung antara satu sama lain seperti WhatsApp, TikTok, Instagram, Facebook dan sebagainya. Penggunaan media sosial di Negara Brunei Darussalam pula bukanlah suatu fenomena yang baru. Berdasarkan laporan digital We Are Social, sebanyak 410, 000 rakyat Negara Brunei Darussalam merupakan pengguna aktif media sosial pada tahun 2020 (Kemp, 2020). Jumlah ini menunjukkan bahawa hampir keseluruhan rakyat Negara Brunei Darussalam merupakan pengguna aktif media sosial. Dapat di lihat betapa besarnya pengaruh media sosial terhadap setiap orang. Dengan terbentuknya bermacam-macam jenis media sosial ini sememangnya mencetuskan kesan positif dan negatif kepada seluruh masyarakat. Maka penekanan terhadap aspek keselamatan siber perlu diterapkan terhadap setiap pengguna bagi menghindarkan diri menjadi mangsa siber. Sesetengah orang yang tidak bertanggungjawab akan menggunakan kemudahan ini bagi melakukan perkara yang bertentangan dengan ajaran agama Islam terhadap orang lain dan sekaligus melanggar undang-undang negara. Alharbi & Tassaddiq (2021) mendapati bahawa individu yang sentiasa terlibat dalam penyalahgunaan komputer dan membuat pencerobohan adalah terdiri dari golongan pelajar disebabkan kurang kesedaran mengenai aspek keselamatan siber. Tambahan lagi dapatan kajian Zakiah Saizan dan Dalbir Singh (2018) mendapati pelajar universiti mempunyai niat untuk menggunakan internet bagi tujuan menipu orang dan lazim menggunakan kata-kata yang tidak sopan sewaktu menggunakan internet. Justeru, artikel ini
Proceedings 14th Borneo International Islamic Conference 2023 memfokuskan pelajar universiti sebagai sasaran kajian kerana mereka di dapati meluangkan masa melayari internet dalam jangka masa yang panjang serta bakal memasuki alam pekerjaan setelah tamat pengajian (Aljohni, 2021). Oleh itu, agama Islam menggalakkan setiap tindakan yang dilakukan hendaklah diintegrasikan bersama prinsip-prinsip Maqasid Syariah termasuklah dalam konteks keselamatan siber. Tindakan yang dilakukan perlu mengandungi kemashlahatan terhadap diri sendiri dan orang lain. Segala tindakan yang dilakukan baik secara terang-terangan mahupun secara sembunyi setentunya diketahui oleh-Nya (Syeikh Abdullah, 2004). Hal ini telah diperjelaskan oleh Allah Subhanahu wa Ta'ala dalam Al-Quran: Terjemahannya: "Wahai orang-orang yang beriman! Bertaqwalah kepada Allah dan hendaklah setiap orang memerhatikan apa yang telah disediakannya untuk hari esok (hari Akhirat) dan bertaqwalah kepada Allah. Sesungguhnya Allah Maha Teliti terhadap apa yang kamu kerjakan" 2. Kajian Literatur Istilah Maqasid Syariah adalah berasal dari Bahasa Arab. Ia merujuk kepada objektif atau tujuan undang-undang Islam (Abdul Nasir & Ayatul Suhadah, 2011). Pelbagai definisi yang telah diberikan oleh ulama-ulama Muta'akhirin mengenai Maqasid Syariah. Antaranya: segala pengertian yang dapat dilihat pada hukum yang telah disyariatkan secara sebahagian besar ataupun secara keseluruhan (Al-Misawi, 1998); Ahmad al-Rasyuni (1992) memberi takrif Maqasid Syariah ialah matlamat yang ingin dikecapi oleh syariat bagi kepentingan umat manusia; manakala Al-Qarni (1419H) pula menyatakan ia adalah matlamat Syariah dan rahsia pensyariatan kepada setiap hukum. Sungguhpun pelbagai takrif yang telah diberikan oleh para ulama ini, tetapi matlamat dan peranan Maqasid Syariah ini adalah sama, iaitu bagi memberi maslahat kepada seluruh manusia untuk mencapai kebaikan (maslahah) dan menolak segala keburukan (mafsadah) di dunia dan akhirat. Secara ringkasnya, segala peruntukan undang-undang Islam yang telah dibina berdasarkan dalil 'aqli dan naqli ataupun berdasarkan kepada cabang hukum bertujuan bagi kepentingan individu untuk mencapai kebahagiaan di dunia dan akhirat. Maka para ulama telah membuat kesimpulan mengenai lima tujuan utama penggubalan undang-undang Islam iaitu melindungi agama (Hifz al-Din), nyawa (Hifz al-Nafs), akal (Hifz al-'Aql), keturunan (Hifz al-Nasl) dan harta (Hifz al-Mal) (Abdul Nasir & Ayatul Suhadah, 2011). Justeru adalah menjadi satu kewajiban kepada seluruh umat Islam untuk mengutamakan kelima-lima tujuan tersebut dalam setiap perancangan mahupun tindakan yang dilaksanakan termasuklah dalam konteks keselamatan siber. Penerapan kelima-lima tujuan ini mampu menjamin kebahagiaan hidup di dunia dan akhirat serta ia mampu mengatasi cabaran hidup dalam pelbagai situasi. Hal ini telah diperjelaskan oleh Allah Subhanahu wa Ta'ala: Terjemahannya: "... Allah menghendaki kamu beroleh kemudahan dan tidak menghendaki kamu menanggung kesusahan ..." 2.1 Melindungi Agama. Melindungi agama bermaksud menghindarkan apa sahaja perkara-perkara yang boleh memusnahkan/melanggar asas- asas agama. Ibn Ashur (2006) berpendapat melindungi agama ini adalah melindungi aqidah individu dari menjadi lemah dan terpesong. Individu perlu mempertahankan kedudukan agama Islam di negara seperti: pelaksanaan Rukun Islam dan Rukun Iman, mengikuti sunnah Rasulallah Sallallahu 'Alaihi Wasallam, mengamalkan membaca Al-Quran dan sebagainya. Tambahan lagi, umat Islam perlu mengamalkan akhlak-akhlak terpuji dengan tidak menyakiti orang lain, bersifat pemaaf, pemurah dan sifat-sifat terpuji. Salah satu ibadat yang diperintahkan kepada umat manusia untuk melindungi agama adalah dengan mendirikan solat Fardhu lima waktu, berpuasa dan juga perkara-perkara yang menjadi kewajiban ke atas setiap umat Islam. Ini boleh dilihat melalui firman Allah Subhanahu wa Ta'ala: "Dan Aku tidak menciptakan jin dan manusia melainkan hanya untuk menyembah Aku" Perlindungan agama dalam konteks keselamatan siber boleh dilihat melalui aspek hiburan yang dilakukan dalam media sosial. Hiburan atau aktiviti yang dilakukan hendaklah memadai dengan tidak melanggar landasan agama Islam. Akan tetapi, Mohd Azul et. al. (2017) mendapati pelajar pada masa kini gemar memuat turun dan mempamerkan akitiviti mereka di media sosial secara terbuka tanpa memikirkan risiko maklumat peribadi mereka di intip. Antara hiburan yang boleh merosakkan agama seseorang ialah dengan mengikuti gaya orang kafir iaitu tasyabbuh; seperti sambutan Hari Kekasih/Valentine's Day (Zulkufli Ismail & Azmi Aziz, 2019), melakukan 'Challenge' di media sosial dengan menari, melompat sambil memakai pakaian kurang elok terutama dikalangan kaum perempuan (Tasnim Rosli et. al, 2019). Fenomena ini telah menjadi lumrah bagi pelajar dengan memuat turun gambar/video untuk tontonan umum. 203
Proceedings 14th Borneo International Islamic Conference 2023 Mereka menganggap perbuatan sedemikian hanya sebagai suatu perbuatan yang biasa sahaja demi mengikut arus perkembangan media sosial. Selain daripada itu, menggunakan internet dengan waktu yang lama juga boleh meningkatkan risiko seseorang diserang siber dan terdedah maklumat-maklumat peribadi. Kajian Zahidah Zulkifli et. al. (2020) telah mendapati pelajar menghabiskan masa selama 6.6 jam sehari disebabkan ketagih internet. Isu yang dibangkitkan disini adalah: adakah pelajar menggunakan masa terluang itu hanya untuk melayari internet sahaja? Ataupun lebih mengutamakan untuk meraih pahala seperti membaca Al-Quran? Melindungi agama bukan sahaja mempertahankan agama Islam dari dihancurkan, tetapi juga dengan mengukuhkannya, meningkatkan iman dan taqwa serta mengikut sunnah Baginda. 2.2 Melindungi Nyawa. Nikmat nyawa merupakan suatu nikmat yang telah dianugerahkan oleh Allah Subhanahu wa Ta'ala dan kita sebagai umat Islam perlu mensyukuri nikmat ini. Adalah menjadi satu kewajiban ke atas seluruh umat Islam untuk melindungi nyawa diri sendiri dan juga nyawa orang lain dengan tidak melakukan sebarang tindakan yang berbahaya. Di antara perbuatan yang boleh menjejaskan nyawa diri sendiri adalah seperti penyalahgunaan dadah, meminum arak atau racun. Manakala perbuatan yang menjejaskan nyawa orang lain pula adalah seperti membunuh/mencederakan seseorang ataupun menggugurkan anak dalam kandungan. Perbuatan-perbuatan sedemikian jelas bertentangan dengan prinsip Maqasid Syariah dan amat dilarang dalam agama Islam, kerana ia akan menghancurkan kehidupan di dunia bahkan di akhirat. Terdapat banyak dalil Al-Quran dan hadith Rasulallah Sallallahu 'Alaihi Wasallam yang mengarahkan umat Islam untuk sentiasa melindungi nyawa. Antaranya firman Allah Subhanahu wa Ta'ala: Terjemahan: "Wahai manusia! Makanlah (makanan) daripada apa yang ada di bumi yang halal lagi baik dan janganlah kamu mengikut jejak langkah syaitan. Sesungguhnya syaitan itu ialah musuh yang nyata bagi kamu" Ayat diatas menjelaskan bahawa Allah Subhanahu wa Ta'ala memberi rezeki bagi seluruh manusia di muka bumi ini dengan membolehkan manusia makan dan minum agar tidak membahayakan tubuh serta akal manusia; Allah Subhanahu wa Ta'ala juga melarang manusia dari mengikuti langkah dan jalan syaitan yang menyesatkan sebagaimana yang telah berlaku pada zaman Jahiliyah (Syeikh Abdullah, 2004). Dalam aspek keselamatan siber pula, pelajar yang meluangkan masa berlebihan lazimnya akan kurang istirehat, mengalami kemurungan, kurang melakukan aktiviti berbentuk jasmani (Hudimova et. al, 2021) dan juga berisiko mengalami gejala Attention-Deficit Hyperactivity Disorder (Dube, 2016). Hal sedemikian ternyata memberi mudharat kepada diri sendiri. Walhal penggunaan internet seharusnya dapat meningkatkan kesihatan diri pelajar jika dimanfaatkan sebaiknya seperti; meneroka ilmu kesihatan/perubatan, mengetahui panduan yang perlu dilaksanakan jika mengalami tanda-tanda penyakit dan sebagainya (Farsi et. al., 2021). Menggunakan internet bagi tujuan yang tidak elok seperti pornografi turut memberi kesan buruk kepada pelajar. Mennig et. al. (2022) menyatakan ancaman pornografi telah terbukti memberi mudharat kepada tekanan psikologi, kesukaran emosi dan juga perilaku agresif. Apabila pelajar melayari internet untuk tujuan tersebut, mereka sebenarnya boleh dijejaki oleh penjenayah siber (Marris et. al, 2019). Penggodaman peranti dan pencurian maklumat peribadi akan berlaku disepanjang pelajar melayari laman sesawang tersebut sama ada secara sedar atau tidak. Maka disinilah pentingnya penerapan nilai-nilai agama dan juga aspek keselamatan siber dalam diri pelajar. Apabila maklumat peribadi terdedah, sudah pasti emosi pelajar akan terganggu dan sekaligus menjejaskan kesihatan diri sendiri. Selain itu, privasi setiap pelajar adalah penting dalam aspek keselamatan siber. Ini termasuklah menjaga gambar/video agar tidak disalahgunakan oleh orang yang berniat jahat seperti jenayah siber buli. Pada zaman sekarang, perbuatan buli siber ini tidak boleh dipandang ringan kerana ia bukan sahaja mengakibatkan seseorang mengalami masalah jiwa. Fenomena ini mempunyai risiko tinggi kepada mangsa siber buli untuk mengambil tindakan mencederakan diri malahan sanggup membunuh diri (Hinduja & Patchin, 2018). Buli siber juga bukan hanya setakat dianiaya oleh orang sekeliling, tetapi termasuk juga ditinggalkan/diabaikan, ditipu, diancam untuk melakukan sesuatu, melemparkan kata- kata yang buruk dan gangguan seksual (Hinduja & Patchin, 2018). Perbuatan ini merupakan akhlak yang keji yang termasuk dalam sifat mazmumah serta jelas tidak disukai oleh Allah Subhanahu wa Ta'ala. 2.3 Melindungi Akal. Melindungi akal adalah dengan menuntut pelbagai ilmu serta menjauhi segala perbuatan yang boleh memusnahkan dan memudharatkan akal. Dengan ilmu, seseorang akan dapat melaksanakan suatu tindakan dengan sempurna. Ini kerana akal adalah suatu anugerah Allah Subhanahu wa Ta'ala agar manusia dapat memerhatikan, menghayati, mengambil 204
Proceedings 14th Borneo International Islamic Conference 2023 pengajaran dan mensyukuri keindahan-Nya. Walhal perbezaan manusia dengan haiwan juga adalah disebabkan akal, maka perkara ini menunjukkan bahawasanya manusia merupakan makhluk yang tinggi di sisi Allah Subhanahu wa Ta'ala (Mahadzirah Mohamad et. al, 2016). Ibn Ashur (2006) menerangkan bahawa melindungi akal adalah menghindari manusia dari kerosakan terhadap diri sendiri dan juga penyelewengan minda. Penghindaran tersebut adalah seperti meminum arak dan penyalahgunaan dadah. Zubair (2019) juga menyatakan melindungi akal juga adalah dengan menanamkan ilmu pengetahuan, iaitu memberikan pendidikan holistik yang merangkumi aspek mental, fizikal dan spiritual. Dengan penganugerahan akal, manusia dapat melaksanakan segala urusan kerja di dunia ini, mampu menimba ilmu pengetahuan agar dapat membezakan mana yang haqq dan mana yang bathil. Antara aspek keselamatan siber yang berkaitan dengan Hifz al-'Aql ialah tidak menggunakan internet untuk melihat perkara yang tidak elok seperti pornografi, bahan-bahan yang boleh menimbulkan syahwat ataupun aksi ganas/ekstrim. Isu ini bukan sahaja menjejaskan akal individu, bahkan ia suatu perbuatan yang mendapat dosa. Allah Subhanahu wa Ta'ala dalam kitab- Nya telah mengarahkan agar lelaki dan perempuan menundukkan pandangan mereka dari melihat perkara-perkara yang boleh mendatangkan syahwat serta menjaga kemaluan mereka dari berbuat zina. Katakanlah (wahai Nabi Muhammad) kepada orang-orang lelaki yang beriman supaya menahan pandangan mereka (daripada memandang perkara yang diharamkan) dan memelihara kemaluan mereka (daripada melakukan perkara yang haram). Yang demikian itu lebih baik bagi mereka. Sesungguhnya Allah Maha Teliti terhadap apa yang kamu perbuat. Dan katakanlah kepada perempuan-perempuan yang beriman supaya menahan pandangan mereka (daripada memandang perkara yang diharamkan) dan memelihara kemaluan mereka (daripada melakukan perkara yang haram)..." Melindungi akal dalam aspek keselamatan siber juga memberi pengaruh kepada pencapaian akademik para pelajar. Perkara ini adalah bergantung kepada bagaimana pelajar memanfaatkan internet. Jika menggunakan internet secara berhemah dengan mengikuti landasan agama Islam, maka internet boleh menjadi platform bagi menimba ilmu pengetahuan secara lebih terperinci, meningkatkan kemahiran dan lain-lain lagi (Mohd Harifadilah, 2022). Tetapi jika menggunakan internet atas tujuan hiburan semata-mata tanpa pengawalan, ia boleh menyebabkan pencapaian akademik merosot sepertimana dapatan kajian yang dijalankan oleh Nurulhuda Ahmad Razali et. al (2021). 2.4 Melindungi Keturunan. Syariat Islam telah membuat penetapan ke atas manusia untuk melindungi keturunan seperti memelihara nasab. Perlindungan nasab adalah penting bagi membina dan mewujudkan masyarakat yang harmoni dan sihat. Kepentingan dalam melindungi nasab ini boleh dilihat melalui penggalakkan umat Islam untuk berkahwin dan pengharaman perbuatan zina dan pengharaman LGBTQIA+ - Lesbian, Gay, Bisexual, Transgender, Queer/Questioning, Intersex, Asexual. Apabila Hifz al-Nasl ini tidak dijaga, maka struktur sosial akan menjadi kucar-kacir, menghancurkan nasab yang suci serta menghancurkan maruah diri, keluarga, agama, bangsa dan negara (Mohd Harifadilah, 2022). Walhal telah diterangkan dalam kitab Al-Quran agar umat Islam tidak sesekali menghampir perbuatan zina, kerana ia adalah dosa besar: Terjemahannya: "Dan janganlah kamu menghampiri zina, sesungguhnya zina itu ialah suatu perbuatan yang keji dan jalan yang buruk" Dalam aspek keselamatan siber yang berkait dengan Hifz al-Nasl ini ialah pelajar mudah percaya dengan orang yang baru dikenali di alam maya terutama bagi kaum wanita. Jenayah siber yang dimaksudkan disini adalah Love Scam dimana wanita mudah terjebak dalam jenayah kategori ini yang akhirnya boleh mengakibatkan mereka dirogol (Zakiah Saizan & Dalbir Singh, 2018). Khadijah Alavi et. al. (2020) berpendapat antara punca terjadinya fenomena ini adalah disebabkan pelajar berasa kesunyian, kebosanan, ingin mendapatkan perhatian dalam media sosial dan juga ingin meneroka sesuatu perkara baru disebabkan faktor peningkatan umur. Pada masa kini, penjenayah siber boleh berada dimana-mana termasuk menjadi senarai golongan rakan pada akaun diri sendiri. Oleh itu, memilih keputusan untuk menerima atau menolak akaun yang tidak dikenali adalah perlu difikirkan kesan baik dan buruknya. Kajian Alharbi & Tassaddiq (2021) mendapati bahawa pelajar tidak begitu menghiraukan tentang konsep penerimaan atau penolakan dalam senarai rakan terhadap orang yang tidak dikenali; ini menunjukkan kesedaran pelajar tidak begitu memuaskan dalam aspek perlindungan maklumat peribadi. 205
Proceedings 14th Borneo International Islamic Conference 2023 Antara lainnya lagi ialah menggunakan platform media sosial sebagai tempat untuk mengintip, mencari kesalahan orang lain lalu mendedahkan hal peribadinya sehingga terjadinya fitnah dan terjejasnya hubungan silaturahim. Masalah ini lazimnya dikaitkan dengan suatu isu yang terjadi dikalangan keluarga, sahabat mahupun masyarakat disebabkan perasaan cemburu ataupun tidak berpuas hati sehingga mengakibatkan huru-hara (Tasnim Rosli et. al, 2019). Memandangkan media sosial ini cukup mudah digunakan dan cepat tersebar mengenai suatu berita, maka perbuatan sedemikian bukan sahaja menghancurkan nasab orang lain, malahan ia telah membuka ruang kepada para pembaca untuk mengetahui selok-belok kehidupan peribadi mangsa difitnah/dimalukan itu. 2.5 Melindungi Harta. Harta merupakan amanah dari Allah Subhanahu wa Ta'ala kepada umat manusia bagi mengurus dan membangunkan sesuatu yang bermanfaat. Dengan harta, ia mampu mengurangkan kemiskinan, memberi keselesaan hidup di dunia dan seumpamanya. Penggunaan harta juga hendaklah bertepatan dengan syariat Islam dengan tidak menggunakannya kepada jalan kemungkaran. Allah Subhanahu wa Ta'ala melarang manusia yang beriman dari memakan harta dengan cara yang tidak diakui oleh syariat Islam seperti riba, judi, penipuan dan lain-lain lagi (Al-Imam Abul Fida Isma'il, 2001). Maka umat Islam perlu mendapatkan harta dengan jalan yang betul serta ditegah dari melakukan sebarang kerosakan pada harta diri sendiri mahupun harta orang lain. Terjemahannya: "Wahai orang-orang yang beriman! Janganlah kamu saling memakan harta sesama kamu dengan jalan yang bathil (seperti makan riba, merampas, menipu dan berjudi), kecuali dengan jalan perniagaan yang dilakukan secara suka sama suka antara kamu..." Peledakan Revolusi Industri. 4.0 pada masa kini telah banyak memudahkan urusan manusia dari pelbagai aspek termasuklah jual beli. Sistem jual beli pada masa kini boleh dijalankan hanya melalui digital transaksi sahaja. Sungguhpun jual beli secara dalam talian ini mampu memberi manfaat kepada keperluan manusia, tetapi ia jug berpotensi mendatangkan kemudharatan kepada privasi dan kehilangan harta pada para pengguna. Salah satu di antaranya ialah tertipu dengan penjual dalam talian palsu yang ditayangkan pada media sosial atau platform jual beli (Abdullah Aseri, 2021). Kejadian ini setentunya mengakibatkan kehilangan harta. Maka pemeriksaan terhadap media sosial/platform yang dikunjungi itu adalah menjadi satu keperluan ke atas para pembeli. Dalam Hifz al-Mal juga, pelajar juga perlu sedar akan bahayanya jenayah siber kategori pancingan data iaitu phishing. Ia dihantar oleh penggodam melalui alamat e-mel dengan menawarkan khidmat pertolongan ataupun khidmat pemberian hadiah. Kandungan e-mel tersebut juga disertai dengan pautan laman sesawang yang palsu bagi menyelesaikan masalah yang dihadapi ataupun bagi mendapatkan hadiah. Jika pelajar menekan pautan palsu tersebut, segala maklumat peribadi akan terjejas termasuklah dapat menjejak aktiviti yang dilakukan dalam peranti, mengakses dokumen-dokumen dan sebagainya. Fenomena ini boleh dilihat melalui amaran yang telah dikeluarkan oleh pihak Brunei Computer Emergency Response Team pada 01 November 2021 mengenai serangan pancingan data terhadap Jabatan Perkhidmatan Pos Brunei (2021) dan juga amaran dari Bank Islam Brunei Darussalam (2021) pada 09 November 2021. Rajah 1: Amaran Serangan Pancingan Data Dari Bank Islam Brunei Darussalam 206
Proceedings 14th Borneo International Islamic Conference 2023 Rajah 2: Amaran Serangan Pancingan Data Dari Jabatan Perkhidmatan Pos Brunei 3. Persoalan Kajian Persoalan kajian yang dikemukakan dalam kajian ini adalah: i. Bagaimanakah tahap kesedaran pelajar terhadap keselamatan siber berlandaskan Maqasid Syariah? 4. Kepentingan Kajian Maklumat yang dikumpul melalui kajian ini akan memberi manfaat kepada para pelajar universiti, institusi pengajian tinggi, Kementerian Pendidikan, Kementerian Hal Ehwal ugama dan pihak berkepentingan seperti Brunei Computer Emergency Response Team, Cyber Security Brunei bagi melihat tahap kesedaran pelajar dalam aspek keselamatan siber berlandaskan Maqasid Syariah Dengan penemuan ini, semua pihak yang terlibat seharusnya dapat melihat titik kelemahan yang perlu dipertingkatkan dalam diri pelajar. Ini kerana pelajar merupakan asset serta peneraju utama negara di masa hadapan bagi meningkatkan lagi pertumbuhan sosioekonomi negara melalui transformasi digital untuk menyokong tiga objektif utama Wawasan Brunei 2035 (MTIC, 2020). Oleh itu meningkatkan tahap kesedaran mereka dalam aspek keselamatan siber mampu mengubah kualiti hidup menjadi lebih baik. 5. Metodologi Kajian Kajian ini adalah kajian deskriptif berbentuk tinjauan. Instrumen yang digunakan pula adalah kaji selidik. Item kaji selidik mengandungi dua bahagian. Bahagian I merupakan latar belakang responden, dan; Bahagian II mengenai kesedaran terhadap keselamatan siber berlandaskan Maqasid Syariah. Pengkaji telah menggunakan Skala Likert lima mata; responden dikehendaki memberi gerak balas dengan memilih satu jawapan daripada lima pilihan. Menurut Deobold dalam Mohmad Zamri Ali et. al. (2022) penggunaan Skala Likert lima mata ini mudah ditadbir kepada jumlah yang luas, memberi kesenangan kepada pengkaji untuk menumpukan kepada subjek yang dikaji serta melancarkan proses penjadualan dan penganalisisan. Penjelasan pada jawapan Skala Likert lima mata ini boleh dilihat pada Jadual 1 ini: 207
Proceedings 14th Borneo International Islamic Conference 2023 Jadual 1: Skala Likert Lima Mata Skala Sangat Tidak Kerap Tidak Kerap Penjelasan Responden amat tidak selalu melakukan pernyataan tersebut Responden tidak selalu melakukan pernyataan tersebut Responden kadangkala melakukan pernyataan tersebut, kadangkala Kadangkala Kerap Sangat Kerap sebaliknya Responden selalu melakukan pernyataan tersebut Responden amat selalu melakukan pernyataan tersebut Para responden adalah terdiri daripada pelajar-pelajar tahun akhir/Tahun 4 yang sedang mengambil jurusan Sarjana Muda di institusi pengajian tinggi. Institusi pengajian tinggi tersebut adalah (i) Universiti Brunei Darussalam - UBD; (ii) Universiti Islam Sultan Sharif Ali - UNISSA; (iii) Universiti Teknologi Brunei - UTB, dan; (iv) Kolej Universiti Perguruan Ugama Seri Begawan -KUPU SB. Jumlah populasi adalah sebanyak 1, 148 orang. Maka berdasarkan kepada jadual Krejcie & Morgan (1970) seramai 580 orang sampel sahaja yang terlibat dalam kajian ini. Jadual 2: Jumlah Sampel Dari Empat Buah Universiti di Negara Brunei Darussalam Universiti Universiti Brunei Darussalam Universiti Islam Sultan Sharif Ali Universiti Teknologi Brunei Kolej Universiti Perguruan Ugama Seri Begawan Jumlah Pelajar 516 252 339 41 Sampel 217 152 175 36 Jumlah keseluruhan 1, 148 580 Persampelan yang digunakan adalah persampelan bola salji (snowball sampling) yang termasuk pada persampelan bukan kebarangkalian (non-probability sampling). Ia dilaksanakan dengan mengumpul data ke atas beberapa orang responden yang hendak dikaji, kemudian bertanya atau meminta bantuan kepada mereka untuk menyediakan/mengongsikan maklumat ke atas individu lain yang bersamaan ciri-cirinya dalam kajian ini. Data yang dikumpul telah dianalisis menggunakan perisian Statistical Package for Social Sciences. Analisis berbentuk deskriptif dilakukan ke atas demografi responden bagi mengetahui jumlah responden seperti jantina dan tempat pengajian melalui teknik taburan kekerapan dan peratusan. Nilai min dan sisihan piawai pula digunakan pada soalan Bahagian II. Pengkaji menggunakan interpretasi skor min yang telah digunapakai oleh Moidunny dalam Thannimalai & Raman (2018) iaitu dengan menetapkan lima peringkat: Jadual 3: Interpretasi Skor Min Skala 1.00 - 1.80 1.81 - 2.60 2.61 - 3.20 3.21 - 4.20 4.21 - 5.00 Tahap Tahap Sangat Rendah Tahap Rendah Tahap Sederhana Tahap Tinggi Tahap Sangat Tinggi Bagi menganggarkan kebolehpercayaan atau ketekalan dalaman item-item instrumen kaji selidik, maka pengkaji telah menjalankan kajian rintis dan menggunakan Alpha Cronbach. Kajian rintis adalah sangat penting bagi sesebuah kajian kerana ia boleh membantu pengkaji mengenal pasti tahap kebolehlaksanaan instrumen kajian, dapat mengetahui sejauhmana item-item yang dikemukakan itu sesuai dan difahami oleh responden dan dapat mengetahui item-item yang mengelirukan ataupun item yang kurang sesuai (Ahmad Mahdzan Ayob, 1992). 208
Proceedings 14th Borneo International Islamic Conference 2023 Dalam kajian rintis ini, seramai 40 orang pelajar Sarjana Muda Tahun 3 dari empat buah universiti telah dipilih secara rawak bagi menjawab kajian rintis. Pemilihan 40 orang sampel secara rawak yang terdiri dari bukan sampel kajian adalah kerana mereka mempunyai ciri-ciri yang sama dengan populasi kajian yang sebenar. Mereka turut menggunakan kemudahan info-teknologi yang diberikan di universiti. Manakala pemilihan jumlah responden seramai 40 orang adalah dengan melihat pandangan Guadagnoli & Velicer (1988) yang mencadangkan seramai 50 orang dan melihat pandangan Isaac & Michael (1995) serta Hill (1998) menyatakan jumlah sampel bagi kajian rintis adalah sebanyak 10 - 30 orang kerana mempunyai banyak kebaikan, seperti pengiraan yang mudah. Jadual 4: Indeks Nilai Kebolehpercayaan Alpha Cronbach Bagi Instrumen Kaji Selidik Bilangan Alpha Pembolehubah Item Cronbach Kesedaran Keselamatan Siber Berlandaskan Maqasid Syariah 12 .809 Menerusi Jadual 4 ini, nilai kebolehpercayaan Alpha Cronbach yang telah didapati oleh pengkaji dalam kajian rintis ini telah menunjukkan bahawa 'Kesedaran Keselamatan Siber Berlandaskan Maqasid Syariah' mempunyai nilai sebanyak .809. Dalam kajian ini, pengkaji telah merujuk kepada tahap kebolehpercayaan Alpha Cronbach yang telah digariskan oleh Azizi Yahaya et. al (2016): nilai <0.50 rendah; nilai antara 0.60 - 0.70 kebolehpercayaan memadai; nilai antara 0.70 - 0.90 kebolehpercayaan tinggi, dan; nilai >0.90 kebolehpercayaan sempurna. 6. Dapatan Kajian Data demografi seperti jantina dan tempat pengajian telah dimasukkan dalam kajian ini dan dilaporkan dalam Jadual 5: Jadual 5: Analisis Deskriptif Bagi Demografi Responden Demografi Responden (n = 580) Lelaki Frekuensi (f) 259 Peratus (%) 44.7 Jantina Perempuan 321 55.3 UBD 217 37.4 Tempat UNISSA 152 26.2 Pengajian UTB KUPU SB 175 36 30.2 6.2 Profil demografi responden yang dianalisis secara deskriptif menunjukkan seramai 580 orang responden telah menjawab instrumen kaji selidik yang terdiri dari 259 orang responden (44.7%) adalah lelaki dan 321 orang responden (55.3%) adalah perempuan. Manakala demografi seterusnya adalah mengenai tempat pengajian. Data melaporkan seramai 217 orang responden (37.4%) adalah dari Universiti Brunei Darussalam; 152 orang responden (26.2%) berasal dari Universiti Islam Sultan Sharif Ali; 175 orang responden (30.2%) dari Universiti Teknologi Brunei, dan; 36 orang responden (6.2%) dari Kolej Universiti Perguruan Ugama Seri Begawan. 209
Proceedings 14th Borneo International Islamic Conference 2023 Jadual 6: Kesedaran Responden Terhadap Keselamatan Siber Berlandaskan Maqasid Syariah STK TK KK K SK Skor Sisihan Bil. Item (%) (%) (%) (%) (%) Min Piawai Saya menolak akaun orang 130 129 103 109 109 lain yang ingin menjadi 1 2.89 1.432 senarai rakan dalam media 22.4% 22.2% 17.8% 18.8% 18.8% sosial. Saya mencaci 100 63 119 143 155 gambar/video orang lain 2 3.33 1.418 dalam media sosial. 17.2% 10.9% 20.5% 24.7% 26.7% Setiap gambar/video yang 99 107 104 158 112 saya muat naik adalah 3 3.13 1.378 dalam keadaan menutup 17.1% 18.4% 17.9% 27.2% 19.3% 4 aurat. Saya selalu mendapatkan maklumat terkini mengenai kejadian serangan siber Saya menggunakan kata- 147 123 25.3% 21.2% 149 25.7 73 88 12.6% 15.2% 2.71 1.370 110 95 111 132 132 kata kesat terhadap orang 5 3.14 1.430 lain dalam media sosial. 6 7 Saya pernah tertinggal solat disebabkan melayari internet. Saya melayari laman sesawang pornografi. 19.0% 16.4% 19.1% 22.8% 22.8% 126 80 100 130 144 13.8% 17.2% 21.7% 22.4% 24.8% 108 93 95 147 137 3.27 3.24 1.368 1.396 16.0% 16.4% 18.6% 25.3% 23.6 Saya akan mengabaikan gambar/video berbentuk 101 110 123 130 116 8 3.09 1.381 9 pornografi dalam media sosial. Saya berkongsi maklumat peribadi dengan orang yang baru dikenali dalam media sosial 17.4% 19.0% 21.2% 22.4% 20.0% 104 164 92 117 103 17.9% 28.3% 15.9% 20.2% 17.8% 2.92 1.381 Saya hanya akan membeli barang secara dalam talian 87 94 120 154 125 10 3.23 1.356 setelah memeriksa latar belakang penjual. 15.0% 16.2% 20.7% 26.6% 21.6% 210 Interpretasi Skor Min Sederhana Tinggi Sederhana Sederhana Sederhana Tinggi Tinggi Sederhana Sederhana Tinggi
Proceedings 14th Borneo International Islamic Conference 2023 11 Saya membuka aib orang lain dalam media sosial. 97 121 115 122 125 3.10 1.394 Sederhana 16.7% 20.9% 19.8% 21.0% 21.6% 12 Saya hanya akan menyerahkan butiran peribadi kepada organisasi yang saya kenali dan sahih. 52 87 80 198 163 9.0% 15.0% 13.8% 34.1% 28.1% 3.57 1.283 Tinggi Min Keseluruhan = 3.13 (Sederhana) Jadual 6 menunjukkan taburan nilai kekerapan, nilai peratusan dan keputusan min mengenai kesedaran responden terhadap keselamatan siber berlandaskan Maqasid Syariah. Berdasarkan dari Jadual 6 tersebut, item mengenai penolakkan akaun orang lain yang ingin menjadi senarai rakan berada pada tahap sederhana dengan nilai min 2.89. Seramai 218 orang responden (37.6%) seringkali menolak akaun orang lain yang ingin menjadi senarai rakan; seramai 259 orang responden (44.6%) pula menunjukkan mereka kerap menerima akaun orang lain, dan; seramai 103 orang responden (17.8%) sahaja kadang-kadang cenderung memilih antara menerima ataupun menolaknya. Manakala item mengenai perbuatan mencaci gambar/video orang lain dalam media sosial berada pada tahap tinggi dengan nilai min sebanyak 3.33. Seramai 163 orang responden (28.1%) menyatakan mereka tidak selalu mencaci gambar/video orang lain; sebahagian besar responden seramai 298 orang (51.4%) pula menyatakan mereka lazim mencaci gambar/video orang lain, dan; seramai 119 orang responden (20.5%) pula menyatakan mereka kadangkala sahaja melakukan tindakan tersebut. Kesedaran responden terhadap keselamatan siber berlandaskan kepada Maqasid Syariah juga berkaitan dengan memuat naik gambar/video diri sendiri dengan penampilan yang menutup aurat. Item ini pada tahap sederhana dengan nilai min sebanyak 3.13. Seramai 206 orang responden (35.5%) lazim menayangkan gambar/video mereka di media sosial dengan aurat yang terdedah; seramai 270 orang responden (46.5%) pula akan memuat naik gambar/video mereka dengan menutup aurat, dan; seramai 104 orang responden (17.9%) pula menyatakan secara berkala. Selain itu, item mengenai mendapatkan maklumat terkini mengenai kejadian serangan siber mempunyai nilai min sebanyak 2.71, iaitu pada tahap sederhana. Data menunjukkan sebahagian besar responden seramai 270 orang (46.5%) tidak gemar mendapatkan maklumat terkini mengenai serangan siber; seramai 161 orang responden (27.8%) sering mengikuti perkembangan semasa tentang kejadian serangan siber, dan; seramai 149 orang responden (25.7%) pula kadang-kadang melakukan salah satu antara dua tindakan tersebut. Manakala item mengenai penggunaan kata-kata kesat terhadap orang lain dalam media sosial memperolehi nilai min sebanyak 3.14, pada tahap sederhana. Seramai 205 orang responden (35.4%) menyatakan mereka tidak kerap melemparkan kata-kata kesat terhadap orang lain; seramai 264 orang responden (45.6%) pula menyatakan mereka seringkali melakukannya, dan; seramai 111 orang responden (19.1%) sahaja kadang-kadang berkata kesat terhadap orang lain, kadang-kadang sebaliknya. Selain itu, item mengenai tertinggal solat disebabkan melayari internet berada pada tahap tinggi dengan nilai min sebanyak 3.27. Sebilangan besar responden sebanyak 274 orang (47.2%) menyatakan mereka pernah tertinggal waktu solat oleh kerana melayari internet; sementara itu seramai 180 orang responden (31.0%) pula menyatakan tidak pernah tertinggal solat disebabkan internet, dan; hanya 126 orang responden (21.7%) sahaja menjaga solat mereka secara berkala sewaktu melayari internet. Aspek kesedaran terhadap keselamatan siber berlandaskan Maqasid Syariah juga merangkumi melayari laman sesawang pornografi. Item ini mempunyai nilai min sebanyak 3.24 iaitu pada tahap tinggi. Taburan nilai kekerapan dan nilai peratusan menunjukkan hampir sesetengah responden seramai 284 orang (48.9%) menyatakan mereka seringkali melayari laman sesawang pornografi; sebahagian kecil responden seramai 188 orang (32.4%) melakukan sebaliknya, dan; seramai 108 orang responden (18.6%) pula menyatakan kadang-kadang sahaja mereka akan melayari laman sesawang pornografi. Tambahan lagi, item tentang mengabaikan gambar/video berbentuk pornografi di media sosial memperolehi nilai min sebanyak 3.09, iaitu pada tahap sederhana. Hanya 246 orang responden (42.4%) sahaja yang seringkali akan mengabaikannya; seramai 211 orang responden (36.4%) pula tidak mengabaikan gambar/video yang berunsur pornografi, dan; seramai 123 orang responden (21.2%) pula sahaja kadangkala mengabaikannya dan kadangkala tidak. Item tentang perkongsian maklumat peribadi sesama orang yang baru dikenali dalam media sosial juga berada pada tahap sederhana dengan nilai min 2.92. Taburan nilai kekerapan dan nilai peratusan menunjukkan seramai 220 orang responden (38.0%) seringkali berkongsi maklumat peribadi mereka pada orang yang baru dikenali dalam media sosial; seramai 268 orang responden (46.2.0%) menyatakan mereka tidak selalu berkongsi mengenai maklumat peribadi mereka, dan; hanya 92 orang responden (15.9%) sahaja secara berkala berkongsi maklumat peribadi kepada orang yang baru dikenali. 211
Proceedings 14th Borneo International Islamic Conference 2023 Item mengenai memeriksa latar belakang penjual sebelum membeli barang secara dalam talian mendapat nilai min sebanyak 3.23 iaitu pada tahap tinggi. Sejumlah besar responden seramai 279 orang (48.2%) kerap kali akan memeriksa terlebih dahulu latar belakang penjual sebelum meneruskan pembelian; seramai 181 orang responden (31.2%) pula tidak selalu berbuat demikian, dan; seramai 120 orang responden (20.7%) sahaja menyatakan secara berkala. Manakala perbuatan membuka aib orang lain dalam media sosial pula mendapat nilai min sebanyak 3.10, tahap sederhana. Seramai 247 orang responden (42.6%) menyatakan mereka kerap kali melakukannya; seramai 218 orang responden (37.6%) pula menyatakan sebaliknya, dan; seramai 115 orang responden (19.8%) menyatakan mereka kadang-kadang sahaja membuat perkara tersebut. Item yang terakhir adalah tentang menyerahkan butiran peribadi hanya kepada organisasi yang dikenali dan sahih mendapat nilai min sebanyak 3.57 iaitu pada tahap tinggi. Sebilangan besar responden sebanyak 361 orang (62.2%) kerap bertindak demikian jika diminta butiran peribadi dari organisasi yang dikenali serta sahih; sebilangan kecil seramai 139 orang (24.0%) menyatakan tidak kerap; sementara itu seramai 80 orang responden (13.8%) sahaja menyatakan kadangkala. 7. Perbincangan Kajian ini bertujuan untuk meneliti tahap kesedaran pelajar terhadap keselamatan siber yang berlandaskan kepada Maqasid Syariah. Berdasarkan dari dapatan kajian yang telah dipaparkan pada Jadual 6, kesedaran pelajar terhadap keselamatan siber yang berlandaskan kepada Maqasid Syariah adalah berada di tahap sederhana. Keseluruhan nilai min adalah sebanyak 3.13 dan nilai sisihan piawai adalah 0.483. Secara keseluruhan, para pelajar mempunyai tahap kesedaran yang tinggi dalam aspek memberikan maklumat peribadi kepada organisasi yang sahih dan dikenali sahaja. Perkara ini bukan sahaja menunjukkan para pelajar mempunyai tahap kepercayaan yang tinggi pada organisasi- organisasi tertentu, bahkan ia memaparkan mereka sentiasa berhati-hati dari menjadi mangsa penipuan siber. Ini kerana pelajar setentunya berasa bimbang terhadap maklumat peribadi mereka dari di akses dan disalahgunakan (Sharma, 2016). Sungguhpun isu penipuan siber ini semakin meningkat di zaman sekarang dan pelbagai taktik telah digunakan termasuk penyamaran organisasi, tetapi secara tidak langsung ia telah mendidik pelajar untuk mengetahui bagaimana kaedah penipuan yang digunakan oleh pencuri serta meningkatkan kesedaran mereka dalam melindungi maklumat peribadi mereka. Dapatan kajian ini berbeza dengan penemuan dapatan kajian Fariza Khalid et. al (2018) kerana dua sebab: (i) kajian ini menggunakan jumlah responden yang besar iaitu seramai 580 orang pelajar universiti awam Tahun 4/tahun akhir, tetapi kajian Fariza Khalid et. al. hanya menggunakan jumlah responden seramai 142 orang pelajar universiti Tahun 2 dan memfokuskan kepada Fakulti Pendidikan sahaja, dan; (ii) kajian ini menggunakan empat buah universiti awam untuk terlibat dalam kajian ini. Maka penemuan yang diperolehi dalam kajian ini mampu dijadikan generalisasi bagi para pelajar Tahun 4 di universiti awam Negara Brunei Darussalam. Selain itu, kajian ini mendapati pelajar tidak menghiraukan untuk mendapatkan perkembangan terkini mengenai insiden serangan siber. Nilai min yang terendah dipaparkan adalah 2.71 iaitu pada tahap sederhana. Dapatan ini juga sekaligus menunjukkan bahawa pelajar berisiko tinggi untuk terdedah menjadi mangsa siber seperti tidak mengetahui bahawa maklumat peribadi mereka boleh di akses disebabkan telah melayari laman sesawang pornografi (284 orang responden, 48.9%), tidak mengikuti nasihat seperti yang disarankan dan seumpamanya. Dapatan ini selaras dengan kajian Mohd Azul Mohamad Salleh et. al. (2017) serta Kovačević et. al. (2020) bahawa pelajar tidak mampu memahami konsep dan kepentingan keselamatan siber secara mendalam dalam penggunaan internet kerana tidak peka dengan kejadian serangan siber terkini. Justeru pengetahuan merupakan kunci bagi meningkatkan kesedaran terhadap keselamatan siber selaras dengan prinsip Maqasid Syariah. Dengan pengetahuan, pelajar dapat mengetahui isu-isu semasa, bentuk-bentuk serangan serta mampu menilai perkara yang perlu dilakukan dan dihindarkan. Meningkatkan tahap pengetahuan akan mampu mengubah sikap dan amalan pelajar dalam aspek keselamatan siber dengan mengekalkan nilai-nilai murni agama Islam. Selain itu, pelajar perlu mengikuti nasihat dan saranan yang telah dikeluarkan oleh pihak berkepentingan bagi melindungi peranti dan maklumat peribadi dari diserang siber. 8. Kesimpulan Kesedaran pelajar terhadap keselamatan siber pada masa kini perlu berlandaskan kepada lima prinsip Maqasid Syariah bagi kebaikan di dunia dan juga akhirat. Dengan memberikan pengetahuan dan kesedaran betapa pentingnya aspek keselamatan siber pada para pelajar, ia bukan sahaja bagi kebaikan diri sendiri malahan juga bagi masa depan negara; untuk sama-sama memartabatkan dan menyokong hasrat Kebawah Duli Yang Maha Mulia dan usaha kerajaan agar menjadikan Negara Brunei Darussalam menjadi sebuah Negara Pintar (Smart Nation) sebagaimana yang telah tertulis pada Pelan Induk Ekonomi Digital 2025 yang telah dikeluarkan oleh Kementerian Pengangkutan dan Infokomunikasi, Negara Brunei Darussalam. Kesedaran terhadap aspek keselamatan siber dengan menekankan prinsip Maqasid Syariah ini mampu mengawal pelajar bukan sahaja dari diserang siber dan terdedah 212
Proceedings 14th Borneo International Islamic Conference 2023 maklumat peribadi, bahkan mampu memelihara mereka dari melakukan perkara-perkara yang bertentangan dengan ajaran agama Islam. Rujukan Mushaf Brunei Darussalam dan Terjemahannya. (2014). Negara Brunei Darussalam: Pusat Dakwah Islamiah. Abdullah Aseri. (2021). Security Issues for Online Shoppers. International Journal of Scientific & Technology Research. Vol. 10(3). Abdullah bin Muhammad bin Abdurrahman bin Ishaq Al-Sheikh. (2004). Tafsir Ibnu Katsir. M. Abdul Ghoffar E.M, Abu Ihsan Al-Atsari (Pentj). Jil. 6. Indonesia: Pustaka Imam Asy-Syafi'i. Abdul Nasir bin Haji Abdul Rani dan Ayatul Suhadah binti Haji Sijom. (2011). Maqasid Al-Shari'ah Dalam Undang- Undang Hudud: Tinjauan Umum Terhadap Keberkesanan Undang-Undang Islam. Seminar Isu-Isu Kontemporari Dalam Syariah dan Undang-Undang. Fakulti Syariah dan Undang-Undang, Universiti Islam Sultan Sharif Ali. Ahmad al-Rasyuni. (1992). Nazariyyat al-Maqasid 'Inda al-Imam al-Shatibi. Beirut: Al-Ma'had al-'Alami li al-Fikr al- Islami. Ahmad Mahdzan Ayob. (1992). Kaedah Penyelidikan Sosioekonomi. Kuala Lumpur: Dewan Bahasa dan Pustaka. AITI (2019). "Brunei Darussalam Information Communications Technology (ICT) Household Report 2019" Alharbi, T. dan Tassaddiq, A. (2021). Assessment of Cybersecurity Awareness Among Students of Majmaah University. Big Data Cognitive Computing. Vol. 5(23). Aljohni, W. et. al. (2021). Cybersecurity Awareness Level: The Case of Saudi Arabia University Students. International Journal of Advanced Computer and Applications. Vol. 12(3). Al-Imam Abul Fida Isma'il Ibnu Kasir Ad-Dimasyqi. (2001). Tafsir Ibnu Kasir - Juz 5. Bandung: Sinar Baru Algensido. Azizi Yahaya et. al. (2016). Menguasai SPSS Dengan Mudah. Universiti Islam Sultan Sharif Ali:UNISSA Press. BIBD. (2021). "Staying Alert Online". Brunei Postal Services Department. (2021). "Advisory Brucert: Brunei Postal Services Department Phishing Scam". Dube, D. E. (19 September 2016). "Internet, Social Media Addiction Linked to Mental Health study/ Fariza Khalid, et. al. (2018). An Investigation of University Students' Awareness on Cyber Security. International Journal of Engineering & Technology. Vol. 7(4.21). Farsi, D. et. al. (2021). Social Media and Health Care (Part II): Narrative Review of Social Media Use by Patients. Journal of Medical Internet Research. Vol. 24(1). Guadagnoli, E. dan Velicer, W. F. (1988). Relation to Sample Size to the Stability of Component Patterns. Psychological Bulletin. Vol. 103(2). Hill, R. (1998). What Sample Size Is "Enough" in Internet Survey Research?. Interpersonal Computing and Technology: An Electronic Journal for 21st Century. Vol. 6(3-4). Hinduja, S. dan Patchin, J. W. (2018). Connecting Adolescent Suicide to the Severity of Bullying and Cyberbullying. Journal of School Violence. Vol. 18(3). Hudimova, A. et. al. (2021). Research on the Relationship Between Excessive Use of Social Media and Young Athletes' Physical Activity. Journal of Physical Education and Sport. Vol. 21(6). Ibn Ashur. (2006). Treatise on Maqasid al-Shari'ah. Mohamed El-Tahir El-Mesawi (pentj.) London: Biddles, Ltd. Isaac, S. dan Michael, W. B. (1995). Handbook in Research and Evaluation. San Diego, California: Educational and Industrial Testing Services Iwad bin Muhammad al-Qarni. (1419H). Al-Mukhtasar al-Wajiz fi Maqasid al-Tashri'. Jeddah:Dar al-Andalus al- Khadra. Khadijah Alavi, et. al. (2020). Strategi Komunikasi Penjenayah Cinta Siber Terhadap Wanita Profesional. Jurnal Komunikasi: Malaysian Journal of Communication. Vol. 36(3). Kovačević, A. et. al. (2020). Factors Related to Cyber Security Behavior. Institute of Electrical and Electronic Engineers Journal. Vol. 8. Krejcie, R. V. dan Morgan, D. W. (1970). Determining Sample Size for Research Activities.Educational and Psychological Measurement. Vol. 30. Mahadzirah Mohamad, et. al. (2016). Penerokaan Pengukuran Kualiti Hidup Maqasid Syariah. Kuala Terengganu: Universiti Sultan Zainal Abidin. 213
Proceedings 14th Borneo International Islamic Conference 2023 Maris, E. et. al. (2019). Tracking Sex: The Implications of Widespread Sexual Data Leakage and Tracking on Porn Websites. New Media & Society. Vol. 22(11). Mennig, M. et. al. (2022). Self-Perceived Problematic Use of Online Pornography Is Linked to Clinically Relevant Levels of Psychological Distress and Psychopathological Symptoms. Archives of Sexual Behavior. Vol. 51(2). Ministry of Transport and Info-Communications. (2020). Digital Economy Masterplan 2025.Negara Brunei Darussalam: Ministry of Transport and Info-Communications. Mohammad al-Tahir al-Misawi. (1998). Ibn 'Ashur wa Kitabuhu Maqasid al-Shari'ah al-Islamiyyah. Kuala Lumpur: al-Basha'ir li al-Intaj al-'Ilmi. Mohmad Zamri Ali, et. al. (2022). Tahap Penghayatan Akhlak Tasawuf Dalam Kalangan Pelajar Bermasalah Disiplin Di Sekolah Aliran Agama Daerah Bachok, Kelantan. International Journal of Education, Psychology and Counselling. Vol. 7(46). Mohd Azul Mohamad Salleh et. al. (2017). Kesedaran Dan Pengetahuan Terhadap Keselamatan Dan Privasi Melalui Media Sosial Dalam Kalangan Belia. Journal of Social Sciences and Humanities. Vol. 12(3). Mohd Harifadilah bin Rosli, et. al. (2022). Penggunaan Media Dalam Talian Menurut Perspektif Maqasid Al-Shari'ah. Jurnal Pengurusan dan Penyelidikan Fatwa. Vol. 27(3). Nurulhuda Ahmad Razali, et. al. (2021). Buli Siber Dikalangan Kanak-Kanak di Malaysia: Satu Tinjauan Undang- Undang. Jurnal Data Pengurusan. Vol. 3(1). A Detail Comparative Sharma, S. (2016). Study International Journal of Applied Research. Vol. 2(7). on e-Banking VS Traditional Banking. Simon Kemp. (2020). "Digital 2020: Brunei Darussalam" darussalam Tasnim Rosli, et. al. (2019). Media Sosial dan Impak Tingkah Laku Menurut Islam. Prosiding Seminar Sains Teknologi dan Manusia 2019. Fakulti Kejuruteraan Kimia dan Tenaga: Universiti Teknologi Malaysia. Thannimalai, R. dan Raman, A. (2018). The Influence of Principals' Technology Leadership and Professional Development on Teachers' Technology Integration in Secondary Schools. Malaysian Journal of Learning and Instruction. Vol. 15(1). Zahidah Zulkifli, et. al. (2020). Cyber Security Awareness Among Secondary School Students in Malaysia. Journal of Information Systems and Digital Technologies. Vol. 2(2). Zakiah Saizan dan Dalbir Singh. (2018). Kesedaran Pengguna Media Sosial Terhadap Keselamatan Siber: Kajian Kes Di Kalangan Warga German-Malaysian Institute. Jurnal Teknologi Maklumat Asia-Pasifik. Vol. 7(2). Zubair bin Amir Nur Rashid, et. al. (2019). Aplikasi Maqasid Syariah Dalam Sistem Pendidikan di Malaysia: Pembelajaran Abad Ke-21. International Journal of Business, Economics and Law. Vol. 18(6). Zulkufli Ismail dan Azmi Aziz. (2019). Jenayah Cinta Siber Di Malaysia: Suatu Penelitian Terhadap Pengalaman Mangsa. Journal of Social Sciences and Humanities. Vol. 16(4). 214